Papersnake/gushiwen huggingface dataset:
夕阳
释宇昭（宋代）

向夕江天迥，微微接水平。
带帆归极浦，随客上荒城。
云外僧看落，山西鸟过明。
何人对幽景，苒苒败莎并。
偈颂七首 其六
释南雅（宋代）

去年今月正今日，北高峰前，冷泉亭畔。悬羊头，卖狗肉，秤头斤两惜如玉。

几多高价来相酬，尽力相酬酬不足。今年今日正今时，竹山顶上，栖风亭边。

饥即餐，困即眠，石头为枕草为毡。永日萧然无个事，白云深处不朝天。
靖节先生祠下
邓肃（宋代）

五柳归来昔陶公，七闽召还今邓子。
不将出处作殊观，便了陶邓先生死。
菩萨蛮·杭妓往苏迓新守
苏轼（宋代）

玉童西迓浮丘伯。洞天冷落秋萧瑟。不用许飞琼。瑶台空月明。
清香凝夜宴。借与韦郎看。莫便向姑苏。扁舟下五湖。
赠司徒豆卢府君挽词
苏颋（唐代）

宠赠追胡广，亲临比贺循。几闻投剑客，多会服缌人。

草闭坟将古，松阴地不春。二陵犹可望，存殁有忠臣。
水陆寺
葛绍体（宋代）

松柏苍苍荫碧澜，碧澜深处有龙蟠。
清闲日月长廊静，惨澹云烟画阁寒。
林鸟忽鸣疑悟道，石矶危坐似逃禅。
天台行客东嘉友，一笑春风共倚栏。
鹧鸪天
李景良（唐代）

清晓祥云绕碧天。老人星忽下南躔。庭兰共酌长生酒，持上华堂彩侍前。

开绮席，舞朱颜。轻红莲叶荐金盘。沉香小院浑先暑，更有杯传数百年。
夜读闻母车声
周瑛（明代）

西斋读初罢，北堂车犹鸣。虽怜母力健，翻使儿心惊。

天高风露寒，广庭寂无声。长跪告北斗，愿母长康宁。
软条蜡梅
李石（宋代）

南衙柔软北萦纡，霜碧霜青各立株。
但得东皇均一笑，黄梅吹蜡白软酥。
严陵道中 其五
吴惟信（宋代）

漠漠春云暗钓台，云拖雨脚过山来。客中心事深于海，小立东风看落梅。
通泉李君以廷试卷漏结涂注自三甲降末甲赋诗
魏了翁（宋代）

士为浮名若挂铭，夫君心事独休休。
阙书不害为全马，误笔何休作牸牛。
少铁赢铜閒计较，着蓑衣锦等风流。
世间自有真轻重，归把功夫向里求。
同曹泰宇赋宝化凤花二首
戴表元（宋代）

凤后不出几何年，莫怪山花惜杜鹃。
一样春风好毛羽，回头曾管蜀山川。
暮春偕竹士游塔影园
金逸（清代）

依然溪水隔林扉，舣棹来寻旧钓矶。幽赏恰宜三月尽，清狂得似两人稀。

竹烟浮翠晴生坞，花雨吹红湿溅衣。极阁危栏閒倚望，半天清语塔铃微。
和石昌言学士官舍十题·薏苡
梅尧臣（宋代）

叶如华黍实如珠，移种官庭特匆蒨。
但蠲病渴付相如，勿恤谤言归马援。
建炎丞相成国吕忠穆公退老堂 其二
洪拟（宋代）

千载明良不易逢，退居谁不慕高风。香留铁砚韦编上，卷在金罍玉斝中。

鳌足共知曾立极，龙韬犹欲倚平戎。追锋只恐来相继，行看东山起谢公。
新嫁别
范端臣（宋代）

隣家新妇谁家女，昨日嫁来今日去。
徘徊欲去呼问之，何乃遽日姑舅怒。
妇欲致词先泪雨，妾在村东年十五。
长成只待嫁良人，不识人间离别苦。
妾从五岁日乱离，频年况逢年凶饥。
母躬蚕桑父锄犁，耕无余粮织无衣。
十年辛苦寸粒积，倒箧倾囊资女适。
岂知薄命嫁良人，招得偷儿夜穿壁。
晓看奁橐无余遗，罗绮不见空泪垂。
公姑忌妾遣妾去，欢意翻成长别离。
公姑遣妾妾难住，出门惘失来时路。
不恨良媒恨妾身，生离不为夫征戍。
我闻此语长嗟咨，谁知贼遣人分离。
抚人捕贼官乃职，纵贼不捕官何为。
谢公定和二范秋怀五首邀予同作
黄庭坚（宋代）

用智常恨耄，用决常恨早。
推毂天下士，诚心要倾倒。
海宇日清明，庙堂勤洒扫。
何为陈师道，白发三径草。
偈颂二百零五首
释正觉（宋代）

一阵清霜，千峰寒色，
里许是谁看转侧。家风克绍绍非功，
抚背忽惊儿脱白。
游岳麓寺三首 其一
张嵲（宋代）

平生耳里湘西寺，此日真成叩梵宫。地辟晋朝多胜概，人师支遁有高风。

身游大士毗耶境，目尽湘东返照中。佳处未能频驻屣，此行寻胜亦匆匆。
和路字
释斯植（宋代）

青山岭可人家，芳草满樵路。
猿鹤未归来，残月照烟树。
和此阳先生感兴诗二十首
刘黻（宋代）

礼乐节性情，工夫贵深省。
爱亲笃冰履，酬世尚锦絅。
勿任忘与助，一敬收众骋。
威仪筋骸束，趣味精神领。
相彼屋漏中，森若指见炳。
穷达付天分，灵光勿随境。
皇太妃阁五首
苏轼（宋代）

午景帘栊静，薰风草木酣。
谁知恭俭德，彩缕出亲蚕。
玉照泉
黄庭坚（宋代）

仙人持玉照，留在灊西峰。
一往不返顾，尘痕废磨砻。
想当光溢匣，云山叠万重。
有井洌寒泉，照影互相容。
得名未觉晚，学士古人风。
持节按九城，乐此水一钟。
税车束上饭，谈笑考百工。
金瓶煮山腴，茗椀不暇攻。
苏侯亦静者，疏凿济成功。
排遣尘滓行，石奁清如空。
能令水源浊，鱼虾来其中。
生子岁月多，往往隐蛟龙。
玉照不见影，盘桓蜗螺宫。
一朝揭源去，枯渎草蒙茸。
述土木之难
李贤（原德）（明代）

正统己巳秋，敌骑忽寇边。声息一何急，顷刻数十传。

当宁乃震惊，奸臣擅其权。悍然挟天子，六师听周旋。

廷臣既失措，将士俱茫然。乘舆不自禦，疏留行愈坚。

岂思帝王举，为谋出万全。奸心欲逞威，制胜当谁先。

况彼承平久，斗志良已捐。战阵既不习，安能事戈鋋。

秋高朔马骄，敌势方控弦。我师虽百里，无异群羝联。

土木一以围，裸体相摩肩。前途尽倒戈，甘心丧其元。

人马积若山，营中如沸川。微躯不可竞，颓然在人颠。

幸能脱锋镝，万死复相连。山深鸟道危，一命若丝悬。

遥遥䀽绝顶，恨无羽翼鶱。水浆不入口，喉吻生尘烟。

筋力既已疲，历险愁攀缘。崎岖转崖壑，曾不遇微涓。

纵有梅林想，何由见酸涎。昼夜历三周，山尽始得泉。

归来问城郭，哭声上青天。当死乃不死，恍如再生年。

忽忽过半载，悸恙方获痊。敌志益奋发，深入践京廛。

岂无貔貅士，莫敢冲其前。志满利已得，回首齐挥鞭。

外兵祸中原，天意无乃偏。国耻未能雪，宁忍戴貂蝉。

壮志几时毕，雄肠何日牵。经略到穷发，燕然名可镌。

边烽从此息，黎庶始安便。一洗朔方功，万古垂青编。
瑞峰院夜语奉酬郑簿
林亦之（宋代）

百级上层峦，呼镫同所欢。
瓷杯真有道，行李似无官。
妙语胜熊掌，疎才愧鹖冠。
古人相见意，不作酒肴看。
颂古三十一首
释梵琮（宋代）

荒村无物当风流，不解梳妆不识羞。
草里有花随手攫，等闲插在野人头。
避地伤春六绝句
葛立方（宋代）

石门连日动征鼙，花柳无情自绕溪。
回首故园今好在，杜鹃花落子规啼。
高望道中
贺铸（宋代）

积雨涨陂塘，田塍插晚秧。
远山宜薄莫，高燕弄微凉。
马革非吾愿，鱼餐餍此乡。
归期知近在，犹待菊华黄。
读素问十六首
方回（元代）

三品别贵贱，四制寄奇偶。
主病则用之，上药或弗取。
得士寒畯可，量才世胄否。
豕苓鸡壅言，吾亦闻庄叟。
经丽珍园卫绍王兰香殿故基
耶律铸（宋代）

国橐危时足藉辞，国香消歇自当时。教人普结司花恨，恨不留心植佞枝。
次韵张供备达夫观回雁峰二首 其一
刘摰（宋代）

图志分明传者谬，峰名元在岳山隈。邦人试看春岩上，岂有燕鸿到此回。
题陈司业祖范诗册
翁同和（清代）

知止斋中听讲时，儿能执笔父哦诗。白头侍直今何用，惭负寒机千丈丝。
侯大之中牟
徐世佐（清代）

汝去中牟县，秋风正寂寥。梦留鹦鹉谷，人在骆驼桥。

岳色悲游子，江声怨大招。明年春草长，为报海门潮。
赠英上人
高克恭（元代）

为爱吟诗懒坐禅，五湖归买钓鱼船。他时如觅云踪迹，不是梅边即水边。
芸窗幽思四首 其二
周昌龄（明代）

水榭乘风恣浪游，隔江歌沸小凉州。冰盘荐荔堆红玉，琼椀浮凉漾白沤。

天地一时回爽气，林峦随处散閒愁。相思有约知何地，只在青山碧水头。
摘同心栀子
刘令娴（南北朝）

两叶虽为赠，交情永未因。同心何处恨，栀子最关人。
白苧•春暮
彭孙遹（清代）

雨乍晴，又洗出，满庭葱茜。金铃风急，惊起啄花乳燕。

袅柔条、断送了落红如霰。迟日。正暄妍，飏游丝、钗头轻罥。

扑蝶归来，不觉玉弓酸软。早安排、送春小会樱桃宴。

深院。密坐相逢，低声问取，可似多情荀倩。却无语回眸，眼波一线。

月明人静，待寻欢良夜，阑干敲遍。金斗放声频，多应细熨裙花茜。

五丝幢下，明日酬私愿。
雨过三峡桥上作
屈大均（明代）

二十四潭争一桥，惊泉喷薄几时消。
一山瀑布归三峡，小小天风作海潮。
登安仁云锦驿后挹仙亭三首
赵蕃（宋代）

对面雨来山欲移，援毫我亦赋新诗。
扁舟纵是促行去，不废小亭筇一枝。
游北里三峰寺
卢琦（元代）

看云远过古丛林，幽径缘溪窕窈深。竹覆僧房冷似水，苔生佛窈半无金。

日斜孤鹤松梢立，云冷寒蛩草际吟。童子焚香延客坐，一帘山色晚沈沈。
江月五首 其二
李纲（宋代）

二更山吐月，风露霭清夜。待月泛兰舟，停桡碧峰下。

樽罍兴未穷，枕簟凉可藉。言携二三子，吊古相与话。
挽无为军王守
彭龟年（宋代）

再分符竹向淮濆，只得除书下帝阍。
不见使车随邸吏，忽传鸣马蹙都门。
丰碑未尽平生恨，哀些谁招天末魂。
木落山空风猎猎，不堪俛首奠黄昏。
安正堂观牡丹
韩琦（宋代）

何须风雨苦相催，自结东君不在媒。开晚要当三月盛，艳高宜作百花魁。

好期天上香魂返，长对樽前醉玉颓。谁道元舆能体物，只教羞死刺玫瑰。
题王季安主簿佚老堂二首 其一
杨万里（宋代）

造物那能恼我曹，软红尘里漫徒劳。是中却有商量处，且道青原几许高。
霜夜拙清楼闻笛
黎民怀（明代）

暮倚高楼待月生，陇头湘水共凄清。风前响逐流云驻，帘外霜兼乱叶鸣。

折柳梦中惊绝塞，哀鸿天外度孤城。庾公正有登临兴，不似山阳转动情。
次韵答端夫约春游
邹浩（宋代）

分如松柏老相看，桃李风前共岁寒。只恐功名挽公去，一春能得几游盘。
南乡子
汪淑娟（清代）

独自理琴弦。睡起慵梳髻半偏。新样初三眉子月，娟娟。

盼到如今渐渐圆。

此意忒缠绵。背著银釭笑拍肩。如此风光如此夜，天天。

安放痴魂在那边。
暗香·旧时月色
姜夔（宋代）

辛亥之冬，余载雪诣石湖。止既月，授简索句，且征新声，作此两曲，石湖把玩不已，使工妓隶习之，音节谐婉，乃名之曰《暗香》、《疏影》。

旧时月色，算几番照我，梅边吹笛？唤起玉人，不管清寒与攀摘。何逊而今渐老，都忘却春风词笔。但怪得竹外疏花，香冷入瑶席。
江国，正寂寂，叹寄与路遥，夜雪初积。翠尊易泣，红萼无言耿相忆。长记曾携手处，千树压、西湖寒碧。又片片、吹尽也，几时见得？
菊
郑獬（宋代）

菊花初抱叶，始见春光来。
绿蓓今著花，又见秋风回。
高天不容土，白日安可栽。
一世如大疟，寒暑还相催。
使我明镜匣，羞为苍颜开。
流年可奈何，独有金螺杯。
閒秋无丈尺，付与令翦裁。
况兹佳节近，秋日宜楼台。
菊花又密闹，烂若金缕堆。
如何不自乐，行绕空徘徊。
秋风不惜花，即见飞苍苔。
惟此一樽酒，万事皆尘埃。
送吉凤翔回都二首 其二 拟游仙体
金朝觐（清代）

洞府深沈寂不闻，閒花野草自纷纷。痴情最是仙家犬，不附青云吠白云。
菩萨蛮·还丹父母将何作
李真人（元代）

还丹父母将何作。木从火里生枝博。枝博既芳荣。离宫火渐明。渐明终却灭。化土生金屑。土谢玉金乡。金来归北方。
吴氏碧松亭
汪炎昶（宋代）

娱亲何烦羡三釜，种公築亭真自贤。
昔人固顾甘旨具，有子正须名节全。
月摹碎影当奇尽，风送寒声供醉眠。
庭前雨露挟和气，明年定有枝相连。
送人赴彭湖巡检
屠性（元代）

三十六岛绕彭湖，见说泉南天下无。花时小队旌旗出，处处春风啼鹧鸪。
夏后铸鼎繇
佚名（先秦）

逢逢白云，一南一北，一西一东。九鼎既成，迁于三国。
别百一侄寄念二兄
朱弁（宋代）

昔我别汝父，见汝立扶床。汝今已婚宦，我须宜俱苍。

向来青云器，不佩紫罗囊。竹林我未孤，玉树汝非常。

青衫初一尉，远在子真乡。念将东南归，拜我溱洧傍。

上能论道义，次犹及文章。自惭老仍僻，何以相激昂。

日暮嵩云飞，秋高塞鸿翔。了知还家梦，先汝渡江航。

迢迢建业水，高台下凤凰。鼻祖有故庐，勿令草树荒。

我欲种松菊，继此百年芳。汝归约我兄，晚岁同耕桑。

请策葛陂龙，来寻金华羊。
南山有奇木赠慎彦邻
徐积（宋代）

人皆患穷饿，子独无寒饥。子乃何为者，汲汲售于是。

汉之公孙弘，唐之张柬之。子岂不知此，与世相驱驰。

南山有奇木，荦荦松桧姿。此木在深山，年代不可知。

烟云终日荫，雨露早夜滋。一干可为栋，一枝可为榱。

耽耽廊庙中，小大皆可施。子岂不知此，汲汲将何为。

子其自努力，发愤而忘疲。孔孟非异域，行者皆可几。

退之虽绝足，大步亦可追。嗟子之兄弟，与我如四支。

余言子其听，无使我歔欷。
玉台体
利登（宋代）

朱杨冉冉四垂春，绿雾低迷惨去程。
斜日半山烟半岭，人生不合遇倾城。
追和晦庵先生十梅韵
艾性夫（元代）

穷阴沍冰壑，霜月耿夜残。
中有罗浮仙，洒洒风骨寒。
禹穴
王十朋（宋代）

好古贪奇司马迁，胸中史记越山川。如今禹穴无寻处，洞锁阳明石一拳。
夫人周氏挽词
张扩（宋代）

娈彼名家女，休声配孟光。齐家先祭祀，尽礼奉姑嫜。

未竟百年老，空流弈世芳。伤心埋玉处，马鬣表深藏。
都门别曾乾义 其二
韩上桂（明代）

与子乍倾盖，结交犹未久。意气倏绸缪，形骸复何有。

子刃初发硎，光芒常在手。水陆断蛟犀，四顾谁为耦。

偶然少挫顿，雷电犹堪走。余虽百折馀，磨厉心如旧。

大器贵晚成，重璞忌轻剖。积厚光自流，可以树不朽。
送潘咸
喻凫（唐代）

时时赍破囊，访我息闲坊。煮雪问茶味，当风看雁行。

心齐山鹿逸，句敌柳花狂。坚苦今如此，前程岂渺茫。
次韵孔宗翰水磨园亭
赵抃（宋代）

南洋一派通机磨，更引馀波绕曲池。高柳碧阴无酷暑，小莲红老惜芳时。

临流共赏休辞醉，按辔重来未可期。从此邦人为胜事，范公亭榭孔君诗。
山居四卉 槿
李纲（宋代）

步屧秋风见蕣华，疏篱灼灼绕田家。朝开暮落君休笑，纵使多时终委沙。
满庭芳 春日苦雨
龚静照（清代）

春昼淹淹，春愁脉脉，娇黄媚紫都非。韶华几许，九十半成违。

风都水纹如皱，凭栏处、漫浸芳菲。残梦醒，云迷雾锁，何处见馀晖。

追思，曾玩赏，旧时情事，珠泪频挥。渐看看成病，减却香围。

又是清明过也，空赢得、绿惨红稀。如萍燕，东西漂泊，不解认人归。
别离行
吕本中（宋代）

城头草木日夜黄，九月北风天雨霜。月色入户侵我床，美人乃在天一方。

旧游可乐不可忘，恨君不随雁南翔。恨妾愧守此空房，晓风忽来吹梦长。

梦中与君还故乡，黄金为屋玉为堂。与君更笑亿千场，不须合佩双鸳鸯。
新秋晚酌
杨万里（宋代）

胡床东乡坐，秋风忽凄其。
老夫襄病骨，急令闭东扉。
西扉亦半襄，压风作东吹。
何必风及我，风入凉自驰。
睌蝉见谁说，我饮渠便知。
飞从何方来，径集庭树枝。
三叹复九咏，话尽新秋悲。
我老悲已忘，汝语复为谁。
老乌啼一声，不知蝉所之。
送瞿生还拜亲
晏殊（宋代）

门标杨氏阙，家有汉皇书。
射策淹前志，鸣榔省旧居。
仙山人罕到，幽境画难如。
云窦开宾馆，芝田足岁储。
修词穷五际，为学慕三馀。
努力文明代，翘翘托乘车。
送董天因总宪出使南海还朝
释今无（明代）

八座台星入望高，輶轩暂得驻云涛。南溟气色传三殿，北极恩光戴六鳌。

岭路江花迎绣斧，王程春泽湿征袍。下帷旧有群儒望，万里今瞻天使劳。
江北梅开殊晚和林实之别驾韵
孙应时（宋代）

地远天寒饱雪霜，深林依旧十分香。
玉堂茅舍公休问，一种风流压众芳。
宜山谣 其六 生子以尹名
谢应芳（元代）

生子以尹名，有田须力耕。昔忧公租重，今喜公租轻。

穷阎杼轴具，当路钧衡平。焦冥覆盆下，睹此白日明。
谢西台张元伯雪中送诗
邵雍（宋代）

洛城雪片大如手，炉中无火樽无酒。
凌晨有人来打门，言送西台诗一首。
游温陵得未得之士四人作四爱诗·赠顺夫履信
王迈（宋代）

吾爱清源陈顺夫，妙龄足迹江湖上。
三湘舟里诗成束，百尺楼前酒满壶。
科目岂淹真后杰，世间谁饱满侏儒。
长安贵宦门如市，还有樽前此客无。
癸卯冬日蒋生沐招同沈烛门潘菉卿两广文费晓楼赵次闲两处士雅集湖舫次元韵
达宣（清代）

西泠西畔足句留，岚影波光霭暮秋。霜叶黄飞临水榭，夕阳红衬远山楼。

座逢知己皆名士，酒御轻寒袭敝裘。所惜汪伦迟未至，清樽不共画船游。
咏鹦鹉
僧定渚（宋代）

罩向金笼好羽仪，分明喉舌似君稀。
不须一向随人语，须信人心有是非。
罗浮宝积寺
芮烨（宋代）

木落天寒山气沈，年华客意共萧森。
偶于佳处发深省，其实宦游非本心。
红日坐移钟阁影，白云闲度石楼阴。
还家莫话神仙事，老不宽人雪满簪。
西京道中
罗隐（唐代）

半夜秋声独断蓬，百年身事算成空。祢生词赋抛江夏，汉祖精神忆沛中。

未必他时能富贵，只应从此见穷通。边禽陇水休相笑，自有沧洲一棹风。
秋夕宣化道中作
彭肇洙（清代）

向晚出南口，黄沙一掌平。凉风肃野草，孤月照边城。

树老苍烟合，山寒白露清。人家秋色里，处处暮砧声。
陆使君祠二首
李流谦（宋代）

山为一案峙，水恰面前流。
自是神灵宅，非从槁壳谋。
风声分井络，云气接瀛邱。
炯炯谁相领，焚香发半秋。
贺彦泽新得子
王子俊（宋代）

君不见白居易，五十八岁方得嗣。
当时立名曰阿崔，香绷绣襦胎发腻。
又不见元微之，五十八岁方生儿。
当时立名曰道保，可望成家得力时。
西邻有亲曰彦泽，天与明珠堪爱惜。
今年年方四十三，甲庚少似唐元白。
葛仙溪前燕子楼，燕子未老人风流。
一年一度作汤饶，但愿年年逢麦秋。
啄木儿
王哲（金朝）

自卧自卧。西方憩息么。自佐自佐。灵台聚真火。发庚辛课。

相应和。物物拈来都打破。元来现此一个。跳出后、无小无大。

敲着后、不刚不懦。便却如这音声那。响喨玎珰明堂过。

遇玲珑、共庆贺。
题三衢于艮室
魏了翁（宋代）

后前止字误笺题，只认连山终物时。
雨霁云收青不改，悠然依旧看朝隮。
偈颂八十五首
释妙伦（宋代）

扫荡边尘未著劳，折弓戏把射青霄。
满攀自觉无多力，随手那知落一鵰。
偶经西湖林逋故宅四圣观见旁畜野鹤立草径对之萧然有怀 其二
员兴宗（宋代）

霜草深披野径开，幽情端有鹤相媒。笔椽拟欲题三尺，悔欠一龟行李来。
七月游圭峰呈白沙陈先生 其三
区越（明代）

山巅同岸玉台巾，来作玉台天上人。松日熹微犹弄影，竹风萧上自清尘。

寻真绝顶星坛旧，访古临崖庙貌新。丘壑风流须我辈，清歌聊尔慰山神。
已往
释善珍（宋代）

前三十万岁已往，后千亿年来无穷。
化工团上为愚汉，傀儡牵丝弄老翁。
尧桀是非俱蔓草，嬴刘成败等飞鸿。
午窗睡起摩双眼，落尽瓶花糁桉红。
朝中措
朱敦儒（宋代）

当年弹铗五陵间。行处万人看。雪猎星飞羽箭，春游花簇雕鞍。

飘零到此，天涯倦客，海上苍颜。多谢江南苏小，尊前怪我青衫。
次韵表臣见遗喜归
李处权（宋代）

溪南浑似辋川居，不啻当年卧草庐。
从昔金声蒙酱瓿，至今汗血困盐车。
端知将相真无种，更喜才华甚有余。
及此知机同免祝，季鹰初不为鲈鱼。
溧水道中回寄子肃玉汝并属李晦庵八首
赵蕃（宋代）

李孙两词伯，我尔乃学子。
辈行虽不同，趣操要相似。
岁寒松柏知，春风谢桃李。
岁晚漫作
何林（清代）

索居五度雪来时，一片羁愁祇独知。岁暮却同人易老，花飞常与客俱迟。

长安曙景疑先到，十载风光晦欲追。零落栖迟空被酒，缓歌长短不胜悲。
天生桥
曹楙坚（清代）

西出龙尾关，长风起林壑。纡回俯平冈，直上削灵崿。

天低众峰偪，涂危寸步却。元气斡混茫，层阴互包络。

石梁跨飞虹，何年五丁凿。奔雷走怒泷，匹练洒晴瀑。

箐荒窜鼪鼯，砦密斗枝格。夕烟生孤墟，寒翠湿双屩。

揽辔蹑崔嵬，白云高不落。
宿横山
赵汝燧（宋代）

颇厌东征道路长，回头十日离乡邦。扫愁酌酒虽云独，照影挑灯却暂双。

打并馀花风动地，迁延残夜月留窗。店鸡已唱催人起，更听疏钟隔水撞。
送残暑
谢翱（宋代）

向已送残春，当兹送残暑。离尊虽不同，时节会有去。

平生苦汗尘，欲避无处所。骊驹出商音，畏不将风雨。

却忆别花时，红尘挽衣履。回首汉诸陵，落日无穷树。
满江红 其三 次韵赠雪舟，时同茶村过苕
吴绮（清代）

好友经过，客同住、萧斋促膝。更羡是、殷勤投赠，慰予从昔。

名士谁能过卫玠，诗人偏爱随高适。较当年、杜义更如何，睛如漆。

倾盖处，君相得。棹舟来，吾未失。信风流蕴藉，无烦修饰。

狂草直须裙练写，新词不用巾绡乞。想五陵、裘马正当时，时应惜。
送永兴书寄王申
梅尧臣（宋代）

驱车西入关，有乐似王粲。
灞陵十二月，风雪将漫漫。
谁方策骞驴，旧道涉古岸。
是时吟兴惬，不问前亭爨。
长安到未晚，文字当几案。
却思车上趣，尘虑已历乱。
犹有终南山，晴明举头看。
吴江阻雨过豁然阁次周廉彦韵 其一
沈与求（宋代）

花鸭呼群自拍浮，何人蓑笠在孤舟。半生已负江湖约，不为经行肯暂留。
浣溪纱·余春如驶，支绪可怜。抽毫写怨，以寄所怀。迟字一叶，回肠荡气。知音者将谓之何
吴昌绶（清代）

容易浮生细慧煎。鬓丝萧瑟又今年。日长庭院静恹恹。

春病倦于中酒后，客游轻过落花天。襟痕余润殢炉烟。
句 其三
刘摰（宋代）

轩宇凭虚出半天，忽惊身寄碧云端。
东郊
许景衡（宋代）

东郊过新雨，野色何氛氲。嘉苗起萎病，万顷堆寒云。

田父揖行客，苦诉村墟贫。年年夏旱时，赤地流黄尘。

小儿困锄耘，烈日背欲皴。大儿斡水车，手足无完筋。

官租且不供，矧欲养吾身。东邻久无烟，几口能生存。

西邻逐熟去，今作何乡人。行客谢老农，艰难困劳尘。

而今新官家，宽大布深仁。大臣亦端良，乘时转鸿钧。

汝岂不自觉，新岁雨泽匀。寰区日宁靖，百物方欣欣。

尔曹死亦足，及为太平民。
临邛试士
程公许（宋代）

沉沉锁棘春风晚，漠漠重帘书景移。
白伫晓寒疑梦事，袖间犹记默淋漓。
停云诗
舒岳祥（宋代）

千山月白，露气蒙蒙。
四顾戃慌，素霭成江。
飞萝扫屋，悬泉挂窗。
之子不至，世孰吾从。
汉高帝试剑石
薛绍彭（宋代）

丰沛布衣吴芮客，回首咸秦坐凄恻。
漫随霸楚西道迁，未甘汉地山河窄。
随身三尺青龙子，曾断当涂素灵死。
手提岩上试秋水，大石迎风开披靡。
东归欲整堂堂阵，吴儿未足劳余刃。
炎灵天启定中原，大言成事人方信。
君不见不侯飞将能射虎，误中他山犹饮羽。
次韵陈叔永山居二首 其一
范浚（宋代）

闻君结屋庐，幽意枕山隅。𠜴竹开三径，栽桃课百株。

眼根长寂寥，心地不崎岖。试问新诗句，能穷胜事无。
米拜石
林干（宋代）

危疑欲堕石，苍然曰米拜。吁嗟千古情，石在米亦在。
中山雪
高似孙（宋代）

携诗来做台州雪，台州雪好无人说。
一峰玉削昆仑柱，一天冰夹蓬莱阙。
大江不动纲罟冻，众壑皆声松竹折。
村无人行太清净，树无鸟棲俱峭绝，
丹天仙君谒帝回，赤脚泠泠踏寒月。
不管飞残水帝魂，从头尽笑春风拙。
绿华之女霓衣，从以主管进太阴妃。
法曲导引青鸾飞，仙人仙人胡不归。
名实无当
释重顯（宋代）

玉转珠回祖佛言，精通犹是污心田。
老卢只解长春米，何得黄梅万古传。
寄在伯二首
赵蕃（宋代）

成我中兴年，朝家政急贤。
侍臣更论荐，东阁重招延。
子去当兹日，才惟莫与先。
习轩经济学，于此定为川。
寄岳阳庞推官四首 其四
何景明（明代）

湖水春来不见沙，九疑南望是天涯。轩辕台上清风树，湘女祠边日暮花。
摸鱼子 用药庄韵
曹伯启（元代）

怅人生、百年如寄，虚舟沧海难舣。是非荣辱云千变，光景算能舣几。尘世里。耻婢膝奴颜，不觉长欷矣。凭谁荐起。望几处侯门，要开怀抱，将进又还止。凝眸处，往往修程万里。飞黄跛鳖相比。酣歌点检平生事，惟恐老之将至。铛有耳。况识字能言，莫负天公意。文章信美。既不用毛锥，寸长无有，寻我泮池水。
游山五题 其三 赠青林庵主
余靖（宋代）

佛性深如海，中边见各异。道在有无间，语论皆儿戏。

几多名利僧，妄习诸家气。贪嗔尚缠牵，生灭何由离。

三世古今佛，岂离根本智。舍此觅菩提，谁證菩提位。

吾师识自心，有为皆委弃。冥坐不知年，了了忘言意。
禽言四首
黎廷瑞（宋代）

提壶卢，沽美酒，
烹肥羜，剪新韭。
琵琶胡姬玉纤手，清歌嫋嫋莺啭柳，
尊前劝我千万寿。君不见东家逃亡西家走，
惟我台上集亲友。明日得似今日否，
酒尽无尽尽再沽。
归田乐卷为彭彦充仪制赋 其一
程敏政（明代）

拂衣何太早，人惜汉彭郎。许国身犹健，还山乐自长。

分泉栽杞菊，升垄看牛羊。莫和陶翁句，长歌与世忘。
池口下小港元遇大风
阳枋（宋代）

诗翁下语写心声，说破云涛阻客行。
得意快吟三两句，放怀休数八千程。
时因极冻方回暖，水若无风还自平。
一点阳和消息好，江边柳眼又眠惊。
潘卿求内主令人挽章二首
苏籀（宋代）

择夫先筮嫁，年俯逮期颐。
周南弗墙面，班诫克刑仪。
陔兰冀丰养，中馈失扶持。
恻慨百金诔，君文亦汉碑。
小北厅闲题
郑谷（唐代）

冷曹孤宦本相宜，山在墙南落照时。

洗竹浇莎足公事，一来赢写一联诗。
宿崇福庵显上人房
周孚（宋代）

潦收秋涧静，木落莫山稠。石路果能滑，杖藜聊此留。

夜房憎豹脚，朝饭忆猫头。为语汤从事，无忘马少游。
次韵吕无求入山会宿北窗
饶节（宋代）

驻车决遣底匆匆，求宿西湖北面峰。旋掩竹窗移短榻，徐敲冰面瀹长松。

名高政恐为深累，道大由来自不容。顾我与公无二患，孤灯相对两疏慵。
蟾宫曲·西湖寻春
徐再思（元代）

清明春色三分：湖上行舟，陌上行人。一片花阴，两行柳影，士里莎茵。不要多肴排一品，休嫌少酒止三巡。处处开樽，步步寻春。花下归来，带月敲门。
余将出都伊墨卿邀同罗两峰法时帆马秋药汪剑潭李石农蒋砺堂晓过崇效寺看花归集寒玉斋饯别
魏成宪（清代）

高柳青浮积水涯，轻阴漠漠带初霞。曾藏人海仕如隐，频款禅初心出家。

旧雨欢场鸿印合，春风香径燕飞斜。一尊更尽情难别，为有此君共此花。
奉和经略庞龙图延州南城入咏·翠漪亭
司马光（宋代）

雕檐日华动，滉瀁照漪涟。
四月芰苛满，不似在穷边。
徐应祺惠文编
韩元吉（宋代）

渴雨空斋昼不眠，疏帘竹簟意翛然。
借君妙语清袢暑，起我衰翛似壮年。
得意每看雄霓句，逢时会奏白云篇。
汉庭久重春秋学，凌厉烟霄更著鞭。
菩萨蛮
向子諲（宋代）

袜儿窄剪鞋儿上。纹鸳并影双双好。微步巧藏人。轻飞洛浦尘。

前回深处见。欲近还相远。心事不能知。教人直是疑。
书舍遣兴二首
王炎（宋代）

意里谋功业，閒中度岁年。
诗囊浑漫兴，酒榼更无缘。
久客荒三径，归耕欠一廛。
懒扶藜杖出，回眼入陈编。
书通德官舍壁
方惟深（宋代）

楚水分墙北，闽溪出舍东。
冷云秋欲雪，高木书常风。
冠盖人声绝，音书鸟道通。
如何阮家子，平地哭途穷。
壬辰正月胡子持孙平叔刘正仲诸友於雁苍建赤
舒岳祥（宋代）

句读从朱老，经书本释翁。
於蓝青所出，他石玉堪攻。
文启吾乡秀，心知百代崇。
推尊非苟合，议论自难同。
名节道乡峻，词章淮海雄。
诸公交赞誉，此老定磨礲。
旧祀儒宫侧，新祠佛寺东。
开山犹别子，传钵许宗风。
俎豆干戈后，诗书煨烬中。
千年期勿坏，印印此心通。
南楼令·垂柳板桥低
朱彝尊（清代）

垂柳板桥低，娇莺着意啼。
正门前春水初齐。
记取鸦头罗袜小，前送上，窅娘堤。
花底惜分携，苔钱旧径迷。
燕巢空落尽芹泥。
惟有天边眉月在，犹自挂，小楼西。
和陶
黄文雷（宋代）

上有碧松林，下有白石道。
中有学仙人，自号枯松老。
蜕身千岁余，坐息如木槁。
面目剧严冷，但道空虚好。
袖出天甲书，意色轻鸿宝。
此老诚可人，吾欲从师表。
乡君子肯堂董君分教贵溪作诗奉寄
戴表元（宋代）

舟车赤日千馀里，笔砚清风二百年。开口人知宗洛派，举头身欲近闽天。

絺袍凉拥松皮几，桂酒春浮药玉船。犹有英髦卧空谷，閒将名字访华颠。
秋日怀幔亭先生二首 其二
陈维崧（清代）

秋色苍茫上佩刀，故人消息梦魂劳。石城剧报收袁粲，鲁国惊闻捕孔褒。

雪窖羝羊双涕泪，锦官杜宇一悲号。好凭万骑平南将，急趁江风挂战袍。
汴州留别韩愈
孟郊（唐代）

不饮浊水澜，空滞此汴河。
坐见绕岸水，尽为还海波。
四时不在绕，弊服断线多。
远客独憔悴，春英落婆娑。
汴水饶曲流，野桑无直柯。
但为君子心，叹息终靡他。
渔父词四首
戴复古（宋代）

渔父饮，不须钱。
柳枝斜贯锦鳞鲜，换酒却归船。
和表臣遗诗招归仙隐
李处权（宋代）

客里栖栖叹食艰，桃源也复念人间。
九重鵷鹭思金屋，万里烟尘痛玉关。
节物可怜梅竞出，浪萍长羡鸟知还。
明朝跋马归仙隐，健笔清樽尽傲閒。
次韵送徐大正
苏轼（宋代）

别时酒醆照灯花，知我归期渐有涯。
去岁渡江萍似斗，今年并海枣如瓜。
多情明月邀君共，无价青山为我赊。
千首新诗一竿竹，不应空钓汉江槎。
送蒋主簿入都赴试一首
程俱（宋代）

东南贡吏紫髯郎，一马骎骎客路长。袖里山林洗尘雾，腹中文字了缣箱。

流年过我长如许，乐事知君讵未央。行恐饥来驱我去，也遮西日上河梁。
游洞霄宫一首
王阮（宋代）

洞天若限仙凡路，九锁前山不易寻。
尚有康庐山下客，玉皇温诏与登临。
解梁别李氏女子晚宿静林寺 其二
赵鼎（宋代）

山下人家鸡黍时，解鞍那暇拂尘衣。宦游无况田园薄，自问此生何以归。
重玄寺双矮桧
皮日休（唐代）

扑地枝回是翠钿，碧丝笼细不成烟。

应如天竺难陀寺，一对狻猊相枕眠。
同友人会裴明府县楼
许彬（唐代）

开阁雨吹尘，陶家揖上宾。湖山万叠翠，汀树一行春。

景逼归檐燕，歌喧已醉身。登临兴未足，喜有数年因。
闻雁杂咏 其二 客舍闻雁
成鹫（清代）

终岁长为客，秋风早闭门。哀鸿频入耳，羁旅易销魂。

矰缴满天下，菰蒲即故园。所思葭菼外，烦汝问寒温。
访童内方太史于汉口舟中即席投赠二首 其二
王廷陈（明代）

每忆朝端旧，宁期汉上逢。举杯酹鹦鹉，吹笛拥鱼龙。

天远江俱尽，枫回渚自重。知君欲解䌫，为我且从容。
春晓
欧阳修（宋代）

小合回残梦，开帘转晓晖。
霞寒风不定，花落鸟惊飞。
病渴偏思柘，朝寒怯减衣。
沈钱将谢雪，持底送春归。
酬春湖史履庸惠四皓图
艾性夫（元代）

有客有客吾春湖，踏霜打门呼老夫。
寒温粗了不暇坐，两手奉我商山图。
皓首庞眉发如漆，千古高人谁画出。
疏行大字各题诗，颇类涪翁老年笔。
绮里季，夏黄公，
春风拍浮酒两钟。仰天但觉宇宙窄，
麾麈一扫尘凡空。东园甪里更萧散，
石鼎茶瓢风日晚。琵琶不作儿女悲，
横琴静送飞鸿远。周家遗民方避秦，
留侯眼高识天人。翩翩小出奠危社，
落落高举连青云。感君持赠慰枯槁，
玉雪辉辉见诸老。何当乘鹤参翱翔，
风露清凉咽瑶草。
和烧榾柮韵
萧立之（宋代）

樵子归来赪担肩，长镵作我地炉缘。深山大泽蛰蛇虺，冷窗冻壁生云烟。

暗室长明天不夜，团茶自煮客堪延。穷吟自笑成寒色，不到琉璃玳瑁边。
忆涪水端阳四首 其一
张鹏翮（清代）

盈樽蒲酒人皆醉，野老村翁杖策迟。双雁云边无信息，谁言浣水胜当时？
可恨辞八首 其七
孙原湘（清代）

破除才尽又萦牵，如此相思命在天。趣入形骸能解脱，欲关情性最缠绵。

蚕丝自缚重重茧，蜡烛空熬寸寸煎。回忆未成欢爱日，一泓清澈在山泉。
题史院壁
陆游（宋代）

白发无余鬒，苍颜失故丹。
旅游多败意，大屋每饶寒。
出畏霜侵褐，归乘日暖鞍。
若非时得句，何以慰衰残？
初夏
真山民（宋代）

一叶薰风带暑回，雨添浓翠暗庭槐。
不随春去莺犹在，好竞时妆榴又开。
剪尺旋栽新白苧，杯盘聊荐旧青梅。
箧中敝扇投閒久，依旧团团入手来。
谢曾台州送梅 其一
吕本中（宋代）

不辞深坐转衰颓，养病仍无酒一杯。尚喜故人相劳苦，腊前先送一枝梅。
句
吴光（宋代）

道上飞来燕，帘间不避人。
传言玉女·钱塘元夕
汪元量（宋代）

一片风流，今夕与谁同乐。月台花馆，慨尘埃漠漠。豪华荡尽，只有青山如洛。钱塘依旧，潮生潮落。
万点灯光，羞照舞钿歌箔。玉梅消瘦，恨东皇命薄。昭君泪流，手捻琵琶弦索。离愁聊寄，画楼哀角。
柴秋堂越上寄诗就韶柬奚秋崖
汪元量（宋代）

越王台上我同游，越女楼中君独留。
燕子日长宜把酒，鲤鱼风起莫行舟。
江山有待伟人出，天地不仁前辈休。
何处如今觅巢许，欲将心事与渠谋。
偈颂六十七首
释原妙（宋代）

裁蜀锦，翦吴绫。
披白玉，间黄金。
打成一片时，针劄不入。
罗纹结角处，线路难寻。
天香影散莓苔石，五叶花开檐卜林。
余与筼房秋崖冬日会于沙溪春复会于龟溪适逢祠山诞辰二翁有诗见贻依韵酬答
释文珦（宋代）

沙溪溪上看梅夕，苔径荒凉月晕黄。何事重寻老吟伴，为难同入少年场。

和风澹澹行花坞，春水溶溶满柳塘。尚欲重听送神曲，祇愁明月雨淋浪。
大酺 春寒
刘辰翁（宋代）

任琐窗深、重帘闭，春寒知有人处。常年笑花信，问东风情性，是娇是妒。

冰柳成须，吹桃欲削，知更海棠堪否。相将燕归又，看香泥半雪，欲归还误。

漫低回芳草，依稀寒食，朱门封絮。

少年惯羁旅。乱山断，敧树唤船渡。正暗想、鸡声落月，梅影孤屏，更梦衾、千重似雾。

相如倦游去。掩四壁、凄其春暮。休回首、都门路。几番行晓，个个阿娇深贮。

而今断烟细雨。
曹成王碑附诗
韩愈（唐代）

太支十三，曹于弟季。或亡或微，曹始就事。曹之祖王，畏塞绝迁。

零王黎公，不闻仅存。子父易封，三王守名。延延百载，以有成王。

成王之作，一自其躬。文被明章，武荐畯功。苏枯弱彊，龈其奸猖。

以报于宗，以昭于王。王亦有子，处王之所，唯旧之视，蹶蹶陛陛。

实取实似，刻诗其碑，为示无止。
崖州行
沈冰壶（清代）

赞皇之勋配裴度，度荐宰相才，此言殊不误。牛李之怨亦由度，黑白昭然本易悟。

珏耶嗣复耶，赞皇实救之。绹耶敏中耶，赞皇实引之。

此皆牛李党，谁言赞皇胸中城府多徇私。太原上党次第克，造膝密谋皆其力。

武宣二宗本水火，大叔得立太尉祸。崖州之变意中事，何必梦中乞哀我。
赠别
张侃（宋代）

野树参差绿，山花零乱红。夕阳一樽酒，聊与故人同。
腊夜普明寺睡觉
杨万里（宋代）

旅梦忘为客，檐声忽叹愁。
亲庭未差远，佛屋不胜秋。
只麽功名是，如今悟鲜不？
十年行路饱，谁不遣吾休。
龙水板桥院
李新（宋代）

送腊温浓万井同，筠舆犹走万山中。
曝成枯菜依檐白，染出春山映壁红。
掩豆豚肩仍岁俭，传觞酿翁几家空。
不知新嵊招陶否，等向江干送五穷。
墙角梅
方蒙仲（宋代）

整整复攲攲，微微褪玉肌。娇羞说不尽，露下月低时。
戊戌纪事八十韵
唐烜（清代）

皇帝廿四年，戊戌秋八月。其旬有三日，国乃有大罚。

我时官西曹，滥膺折狱职。日抱城旦书，上取司寇谳。

是日天向午，旅进缀班列。济济白云亭，冠盖正窸窣。

突来高车客，并肩趋上谒。密语人不闻，掉头即揖别。

众僚先屏退，行迟独居末。似传中旨至，满堂气惨慄。

处分要异常，举动何仓卒。私心妄惴惴，口语互藉藉。

或言事虑囚，或言行伏阙。事在三日前，圣主下天綍。

归政东朝廷，新进官悉夺。东海大鳗鱼，早惊金钩脱。

深宫含盛怒，钩党穷诛灭。罪甚八司马，一一付缧绁。

众论方快心，有识甘卷舌。外间喧噪声，禁旅杂街卒。

传呼丞相来，肩舆两飘忽。入门坐堂皇，须张面凛铁。

趣召主者至，连缚六人出。敕旨星火催，决不待时毕。

狱吏走且僵，伍伯整巾袜。须臾各就缚，衣冠尚綷䌨。

峨峨四新参，入朝三旬劣。辄思大厦扶，竟触天柱折。

其一职监察，抗疏气郁勃。同官侧目久，飞语相诋讦。

更有粤布衣，未膺簪与绂。壮志不一伸，连坐太突兀。

我时迫近前，木立若朽质。故人乃面之，颜忸心忉怛。

传诏官人来，天宪口为述。尔等悉逆党，左右皆曰杀。

跪听宣读毕，臣当伏斧锧。林君最年少，含笑口微吷。

谭子气未降，馀怒冲冠发。二杨默无言，俯仰但蹙额。

刘子木讷人，忽发大声诘。何时定爰书，何人为告密。

朝无来俊臣，安得反是实。抗辩语未终，群隶竞牵捽。

但闻官人言，汝去不得活。相将赴西市，生死此决绝。

扬扬如平常，目送肠内热。步骑夹道拥，闉阇车填咽。

丞相亲莅刑，事与往昔别。并有覆巢惧，妻孥不敢诀。

引领就白刃，夏侯色可匹。携手入黄泉，夕阳照碧血。

今日身横尸，前朝语造膝。幸赖乔公贤，为收无家骨。

吏人讫事返，流涕向我说。役卒呈数纸，云是狱中笔。

我时但悯默，反覆难终阅。人生遂到此，顷刻化异物。

仰见天上月，照人倍萧瑟。徒步归寓庐，入门忘饥渴。

家人怪我状，疑是感夙疾。约撮告之知，相对亦气噎。

夜半魂梦惊，不觉自嗟叱。国事方艰虞，时政有愆失。

徒闻縻好爵，谁肯念王室。养士二百年，辛苦数才杰。

贡自九州来，帝曰予惟弼。求治或太急，论事或过烈。

庶几鼓朝气，一洗宇宙曀。贾生昔痛哭，绛灌颇不悦。

出为长沙傅，谪宦犹称屈。况我祖宗朝，钦哉惟刑恤。

未闻禁近臣，中道遭黥刖。不待奏当成，一朝饱屠割。

举朝孰营救，到处肆媒孽。罪状在疑似，性命快谗嫉。

逝者傥有知，叫阍天听彻。人世无是非，恨难万古雪。

我作纪事言，覼缕话畴昔。匪以悼其私，实为愤所切。
寄赵西皋先生
顾逢（宋代）

居官但欲归，每恨去官迟。
天下苍生福，朝中宰相时。
龙蛇三寸笔，风月百篇诗。
此去除书至，难言以病辞。
拟古十九首 其一
朱晞颜（宋代）

行行重行行，道路阻且脩。游子日已远，缓带令人愁。

鸿征尚投塞，狐死亦首丘。物微胡不尔，况在人情不。

富贵岂不有，出处安可苟。发白不再玄，旧游骨应朽。

愿勖瓜李心，为君报琼玖。
荷香如沉水
蔡圭（金朝）

新荷翠参差，十亩藏漪澜。临风倚云盖，过雨惊珠盘。

夕阳香四来，坐我西阑干。三径未论菊，九畹空羞兰。

聊分海南珍，炷之古博山。谁能品优劣，待以季孟间。
和范学士 其二
彭汝砺（宋代）

酒榼棋枰足燕闲，市朝愁复抗尘颜。曾非学道随东鲁，可怕移文累北山。

花烛园林春半际，烟波亭榭水中间。篮舆想见公游处，颍水何时听我还。
相和歌辞。采桑
李彦暐（唐代）

采桑畏日高，不待春眠足。攀条有馀愁，那矜貌如玉。

千金岂不赠，五马空踯躅。何以变真性，幽篁雪中绿。
答张顺之
陈尧佐（宋代）

有花无酒头慵举，有酒无花眼倦开。
正向西窗念萧索，洛阳花酒一时来。
早春
刘长卿（唐代）

微雨夜来歇，江南春色回。
本惊时不住，还恐老相催。
人好千场醉，花无百日开。
岂堪沧海畔，为客十年来。
山居诗
释延寿（宋代）

息业怡神道最孤，藏名匿迹合良图。
冥心难使龙神见，出语须教海岳枯。
云驻庵前疑有意，鸟鸣庭际似相呼。
资持随分安排了，最急应须与道俱。
诸公于石氏东斋宴郑工部分韵得悲秋浮
杨亿（宋代）

楚客登临处，离怀重隐忧。
二毛初入髩,一叶早惊秋。
旅雁他乡思，悲笳绝塞愁。
凭何遣羁绪，菊蕊满杯浮。
蝶恋花（寒食）
毛滂（宋代）

红杏梢头寒食雨。燕子泥新，不住飞来去。行傍柳阴闻好语。莺儿穿过黄金缕。

桑落酒寒杯懒举。总被多情，做得无情绪。春过二分能几许。银台新火重帘暮。
偕林彦达天平即事
龚璛（元代）

篮舆过西郊，故指长松树。幽寻得清深，古藤蛟蛇聚。

聊为取径来，复作循涧去。峨峨天门山，僧坊掩其处。

稽首忠烈祠，兹游有神助。违世常独行，会心即同趣。

手𣂏白云泉，一洗儒者腐。跻攀龙门上，沧海欲竟渡。

狂啸风雨飞，血肉那可住。俯观大千界，莽苍尽回互。

病夫杖藜还，数息安窘步。之子凌绝顶，相失不相遇。

脩廊把臂笑，物色方受句。跏趺赞公房，茶瓯要深注。

蹇余每多艰，沮洳沾两屦。肩仆亦已痡，重负宁少恕。

前途更回首，空翠洒岚雾。持此将安归，济胜自非具。

知津问长沮，无泪洒羊祜。平生樽酒期，中秋月当户。
花雨比下秦中
田锡（宋代）

雨里飞花片片红，雨微花乱转溟蒙。
川原何处连天草，帘幕无溟半日风。
寂莫刘桢新病后，凄迷庄与苦吟中。
可堪更是黄昏景，燕冷莺寒恨想同。
宝林八咏为别峰同禅师赋 其四 铁钵盂
乃贤（元代）

铁钵溪头洗，冰花六月寒。山僧偶弹舌，引得老龙蟠。
题巴东寺
寇准（宋代）

寺在啼猿外，门开古涧涯。
山深微有径，树老半无枝。
望远云长暝，谈空日渐移。
恐朝金马去，还失白莲期。
奉献致政裴秘监
皮日休（唐代）

何胤本征士，高情动天地。既无阀阅门，常嫌冠冕累。

宰邑著嘉政，为郡留高致。移官在书府，方乐鸳池贵。

玉季牧江西，泣之不忍离。舍杖随之去，天下钦高义。

乌帽白絺裘，篮舆竹如意。黄菊陶潜酒，青山谢公妓。

月槛咏诗情，花溪钓鱼戏。钟陵既方舟，魏阙将结驷。

甘求白首闲，不为苍生起。优诏加大监，所以符公议。

既为逍遥公，又作鸱夷子。安车悬不出，驷马闲无事。

微雨汉陂舟，残日终南骑。富贵尽凌云，何人能至此。

猜祸皆及身，何复至如是。贤哉此丈夫，百世一人矣。
水心崖
袁宏道（明代）

狞龙负巨山，一往冰潭睡。春沬与秋澜，洗尽青山蜕。

石肤鉴水光，递互发清丽。转盻分瘦妍，生动各有意。

我欲举铁网，拔出珊瑚翠。付与种桃人，置之花深地。

他时携枰来，石上聊一戏。
梅山
释元肇（宋代）

历阳风土秀，清气在梅山。自古英灵出，垂名天地间。

相传司业句，又逐省郎还。岁岁春消息，宁忘问故关。
赠瑛上人住洞林
袁桷（元代）

托钵千岩里，松花冻未开。
哀猿依讲席，饥鸟下生台。
潭影留云定，钟声送月回。
山中太古雪，为寄一瓢来。
布袋赞
释绍昙（宋代）

握藤枝，转脑加头。
使些奉化。
大驾亲征
曹勋（宋代）

骄虏败盟至，饮马淮之沱。
烟尘犯江汉，腥膻连岷峨。
王师因雷动，虎臣亦星罗。
灵旗荡丑类，铁马驰琱戈。
三军指故国，巨舰凌沧波。
一戎遂大定，上天佑无颇。
整刷旧俗苦，扫除夷法苛。
奸谋尚济诡，既战犹连和。
复图称职尔，眇哉浯溪磨。
已悉将相力，敢献大风歌。
题成国仲画扇
王之道（宋代）

奋髯欲何为，戢翼应有待。
画工妙丹青，物状从变态。
金陵岁晚
黎廷瑞（宋代）

不拟残年住秣陵，摩挲蜡屐笑平生。
茫茫去雁云千里。渺渺疏钟雨一城。
天地无情催岁月，古今何物是功名。
梅边且喜春风近，痛饮挑灯坐到明。
秋蕊香（重阳）
曹勋（宋代）

秋色宫庭，黄花禁御，西风乍透罗衣。龙山意渐爽，瑶砌叶初飞。喜天宇、明洁晓晴时。翠楼都卷帘帷。奉宴赏，菊英环坐，金玉成围。

凭阑海山万里，登望处，休论戏马台池。揽幽芳、泛酒面香凝，携手与、仙姿共游嬉。从他纱帽频欹。并宝马，何妨归路，月挂天西。
春睡
张玉娘（宋代）

绣倦南窗下，翛然睡思催。红日过墙去，清风入幕来。

幽梦迷庄蝶，荒云隔楚台。觉来香缕在，虚室绝尘埃。
南歌子
陈晔（宋代）

腰下重金贵，眉间一点黄。定知从此庆非常。况有阴功宜寿、等天长。

乞得仙家酒，来称诞日觞。乃翁阿母醉何妨。行见诸郎接武、上明光。
示儿
刘克庄（宋代）

瓜芋村边一亩宫，闭门不复问穷通。
生羞奏技伶人里，死怕标名狎客中。
讲学有谁明太极，吟诗无路和薰风。
身今老矣空追悔，但祝吾儿勿似翁。
太湖诗。入林屋洞
皮日休（唐代）

斋心已三日，筋骨如烟轻。腰下佩金兽，手中持火铃。

幽塘四百里，中有日月精。连亘三十六，各各为玉京。

自非心至诚，必被神物烹。顾余慕大道，不能惜微生。

遂招放旷侣，同作幽忧行。其门才函丈，初若盘薄硎。

洞气黑昳ft，苔发红鬇鬡.试足值坎窞，低头避峥嵘。

攀缘不知倦，怪异焉敢惊。匍匐一百步，稍稍策可横。

忽然白蝙蝠，来扑松炬明。人语散澒洞，石响高玲玎。

脚底龙蛇气，头上波涛声。有时若服匿，偪仄如见绷。

俄尔造平淡，豁然逢光晶。金堂似镌出，玉座如琢成。

前有方丈沼，凝碧融人睛。云浆湛不动，璚露涵而馨。

漱之恐减算，酌之必延龄。愁为三官责，不敢携一bl.

昔云夏后氏，于此藏真经。刻之以紫琳，秘之以丹琼。

期之以万祀，守之以百灵。焉得彼丈人，窃之不加刑。

石匮一以出，左神俄不扃。禹书既云得，吴国由是倾。

藓缝才半尺，中有怪物腥。欲去既嚄唶，将回又伶俜。

却遵旧时道，半日出杳冥。屦泥惹石髓，衣湿沾云英。

玄箓乏仙骨，青文无绛名。虽然入阴宫，不得朝上清。

对彼神仙窟，自厌浊俗形。却憎造物者，遣我骑文星。
予七十赵监税见贺以诗次韵
陈造（宋代）

平生烛之武，况已雪髯翁。
誉我犹时用，君言恐未公。
偈颂六十首
释昙华（宋代）

识得橙子，周匝有余。
识得橙子，天地悬殊。
若向周匝有余处会，理上偏枯。
若向天地悬殊处会，事上偏枯。
上浙西张帅十首
廖行之（宋代）

榷酤谁云一切功，军储百万若为丰。
能令利入皆公上，从此深根得裕农。
六一泉
徐集孙（宋代）

惠勤已蜕老欧仙，物逐人非井便乾。
不是坡翁重到此，此泉安得到今寒。
论印绝句
丁敬（清代）

古人篆刻思离群，舒卷浑同岭上云。
看到六朝唐宋妙，何曾墨守汉家文。
仲冬雪夜偶书三绝句 其三
陆文圭（元代）

长廊风紧雨冥冥，花落寒灯酒半醒。但觉晨光何太早，不知飞霰集窗棂。
西游杂诗
郦权（金朝）

茅店鸡声外，柴车犬吠间。疏星涵积水，残月堕昏山。

好梦人何在，秋风我独还。梨园有名酒，聊此慰间关。
琼筦雇守示和愚溪诗用韵饯之
李曾伯（宋代）

鲸浪中间一岛居，往时千虑笑狂愚。
伏波方略今堪拟，渤海声狂断与俱。
小丑当从而靡矣，吾民其庶有瘳乎。
双旌整顿双泉了，归佐清朝泽广区。
真宗奉圣祖玉清昭应宫十一首
真宗（宋代）

明明始祖，诞避庆基。
翼翼后嗣，虔奉孝思。
精洁斯过，祉福咸宜。
于以报贶，于以受釐。
洛阳曲
陈襄（宋代）

有客顿征辔，暮宿洛阳堤，
洛阳繁华地，慨然心伤悲。
忆昔季伦家，朱门鼎贵时。
锦步四十里，冠盖相追随。
宠移百琲珠，醉击珊瑚枝。
一旦委沟壑，身随朝露晞。
绮楼自颠仆，金谷无人归。
缘珠千古魂，散作香尘飞。
荒榛塞中道，惟有寒螀啼。
嗟哉百世后，骄奢徒尔为。
贺延平刘宫保得男二首次林见素韵 其一
黄仲昭（明代）

郁葱佳气絇晴霞，维岳钟英少保家。汤饼筵开春意蔼，沉檀香保煖烟斜。

灵椿虽老尤增翠，萱草从今更着花。天上麒麟重孕秀，徐卿二子未须誇。
春日杂兴
陆游（宋代）

方塘盎盎带泥浑，远草青青没烧痕。
只道雨晴春昼永，归时不觉已黄昏。
送紫玖丈归里同子屏韵
李龄寿（清代）

身如辞树叶，风急各纷飞。客里还言别，君行我未归。

井荒多冷灶，秋劲念单衣。盗贼何时息，重来款故扉。
马踏石
唐文凤（明代）

何年天马下，踏碎石纷纷。迹印荥河种，蹄奔沙苑群。

深涵三月浪，乱点一江云。晚泊维舟处，微风酒半醺。
问巍甫侄疾
多炡（明代）

海上何人说禁方，科头长似懒嵇康。
穿林雨暗茶烟绿，隔院风微药草香。
转向病中怜故旧，谁从身后定文章。
闭门不问春多少，看静飞花坠满床。
送机僧代柬庄氏
刘宰（宋代）

长荡湖南好事家，祗今无复无豪华。
斗升为乞西江水，涸鲋馀生或有涯。
四月一日
郭祥正（宋代）

有瘴从今始，斯须雨复晴。草蒸蛇肆毒，榛密鵩尝鸣。

晚食宜防饱，村醪可强倾。何时击归镫，高视叹浮生。
梅花集句 其十三
李龏（金朝）

醉倚东风不自持，清香谁许比荼蘼。南枝向我浑如昨，燕未归来蝶未知。
四月十四日晚陈列之见顾追凉玩月于东桥之上辄成长句以写一时风景之胜
李光（宋代）

小桥浮动似乘槎，坐看归牛带晚鸦。风捲断云飞玉马，水摇明月走金蛇。

影翻凤尾槟榔叶，香散龙涎茉莉花。绝景胜游仍有伴，不妨流落在天涯。
和何节推重九
赵抃（宋代）

喜陪佳客上高台，醉策骅骝薄暮回。黄菊满头堪自笑，朱颜何必为人开。
青田诔辞
刘基（明代）

曹为娥姓氏，氏曹几千许。娥为曹氏女，女行千万夥。

娥游千百载，娥孝人谁伍？前或儗缇萦，月轮比萤火。

后或配朱娥，雷门持布鼓。肫肫孝娥仁，荆璞匪丸玞。

卓卓孝娥行，轰烈同雷斧。虽存绝妙词，莫写娥心腑。

究竟哀慕衷，可接姚江武。因悲世生女，缓急真无补。

抚摩鞠育恩，岂异娥家父。总角至娥年，醇驳难为数。

调铅难画眉，心望事豪府。父馀寸累资，迭妆恣缠裹。

父窘赔嫁奁，向隅泣受苦。顾耀绮罗颜，那管亲割股。

嫁后父有家，犹勤挈筐脯。嫁后父伶仃，怕见恰如虎。

种种佻达状，世态不如古。娥庙此女祷，娥神谅必吐。

愿娥弗受生，免蔑娥江浒。
今冬
王禹偁（宋代）

休思官职落青云，且算今冬养病身。
白纸糊窗堪听雪，红炉着火别藏春。
旋篘官酝漂浮蚁，时取溪鱼削白鳞。
况是丰年公事少，为郎为郡似闲人。
和通守王元美二绝句 其一
赵鼎（宋代）

断无车马访闲曹，背暖儿童罢抑搔。叹息深林有兰蕙，谁能收拾赋离骚。
颂古一百则
释正觉（宋代）

缀缀功过，胶胶因果。
镜外狂奔演若多，杖头击著破灶堕。
灶堕破，来相贺，却道从前辜负我。
洞仙歌 其三
葛郯（宋代）

丹青明灭，霜著谁家树。满眼风光向谁许。送寒鸦万点，流水孤村，归来晚，月影三人夜舞。

金英秋已老，蜡缀寒葩，空里时闻暗香度。任一枝瓶小，数点钗寒，佳人笑，饮尽床头玉露。

看纱窗、红日上三竿，把蝶影捎空，在花深处。
题吴教授所藏黄大痴画松江送别图
刘崧（元代）

是何山莽莽以横，云水浩浩而生风。
天低江迥日欲落，别意乃在苍茫中。
问君此图作者谁？浙东老人黄大痴。
松江先生旧知己，眼明为写秋江姿。
重坡欹岸东南远，木末参差见层褵。
苍浦遥连楚泽深，石林尽带吴堤转。
是时先生从此归，把钓欲拂云中矶。
长风过雨蒲苇净，水色淡沲沾人衣。
只今又作筠州客，惆怅松江渺云隔。
离思犹迷雁荡烟，归心已历洪崖石。
我思大痴焉得从，笔墨往往遗奇踪。
草衣骑牛发如雪，吹笛忆过天台峰。
平生一笔不轻许，傲睨王侯笑尘土。
展图坐对凤山青，却想高情动千古。
君不闻功名利达能几何，长安离别日日多。
灞陵亭前春草碧，灞陵亭下春风波。
拟九日客中登高 其四
徐熥（明代）

满径寒花绿酒前，客中愁绪转凄然。也知故国山长在，只恨登高是隔年。
西江月 其四 自惊
尤侗（清代）

意气纷纷斗蚁，功名恋恋游蜂。道人打彻五更钟。

惊醒十年噩梦。

心事半销秋雨，鬓丝难系春风。今来古往夕阳红。

牛背笛声三弄。
西湖寒食
胡仲弓（宋代）

寒食风光不动尘，西湖几处泪沾巾。
客中忽作松楸梦，羞儿原头滴酹人。
送侯山人赴会稽
崔峒（唐代）

仙客辞萝月，东来就一官。且归沧海住，犹向白云看。

猿叫江天暮，虫声野浦寒。时游镜湖里，为我把鱼竿。
宫中行乐词其六
李白（唐代）

今日明光里。
还须结伴游。
春风开紫殿。
天乐下朱楼。
艳舞全知巧。
娇歌半欲羞。
更怜花月夜。
宫女笑藏钩。
寄吴思道
曹勋（宋代）

别去书音短，愁来客路长。
飞魂常故国，举目念殊乡。
未暇论奇字，何堪别最良。
秋风入边草，意苦不想忘。
泰山
汪元量（宋代）

敕使联镳上翠岑，飞泉跃涧吼雷音。
凌高一览知天远，迂曲千蹊觉洞深。
龙蛰沧溟蛟舞壑，枭横碧落凤归林。
山灵护得神祠在，苔蚀秦碑古树阴。
送僧游天台
释道潜（宋代）

海边孤起碧千寻，俯仰应酬壮观心。峭壁断崖当岁晏，冷云疏雪上衣襟。

论怀此日能倾倒，尺素它时嗣好音。摘胜穷幽吾老矣，杖藜无复伴登临。
勤学
汪洙（宋代）

学问勤中得，萤窗万卷书。
三冬今足用，谁笑腹空虚。
句 其三
何颉之（宋代）

晓风熏麝馥，秋露染鹅黄。
秋虫
白居易（唐代）

切切闇窗下，喓喓深草里。秋天思妇心，雨夜愁人耳。
九月九日勤政楼下观百僚献寿
王涯（唐代）

御气黄花节，临轩紫陌头。早阳生彩仗，霁色入仙楼。

献寿皆鹓鹭，瞻天尽冕旒。菊樽过九日，凤历肇千秋。

乐奏薰风起，杯酣瑞影收。年年歌舞度，此地庆皇休。
偈颂一百二十三首
释普度（宋代）

风号寒，霜凛冽。
屋浪崩腾，飞银撒雪。
截流过者，未称全提。
作死撒医，暖气相接。
倒腹倾肠一线通，月明不借芦花白。
喜雨
权龙褒（唐代）

暗去也没雨，明来也没云。日头赫赤出，地上绿氤氲。
叶掌书
丘葵（宋代）

阳复天心动，春回五叶中。
梅梢足生意，柏府早清风。
身任八州寄，手持三尺公。
可怜芹泮士，空自献诗筒。
咏史下·何无忌
陈普（宋代）

怀恩马柳志何卑，挟恨东堂德愈衰。
犹有豫章苏武节，不惭京口协谋时。
初冬载酒陶摇光宅与诸子夜集分赋
李孙宸（明代）

陶家三径肯常开，酒伴招携问胜来。节已过秋仍看菊，客缘探旧剧为杯。

诗怀清比花枝瘦，酒政严同更漏催。况是风尘怜去住，可能分手不徘徊。
山中寄时校书
钱起（唐代）

蓬莱紫气温如玉，唯予知尔阳春曲，别来几日芳荪绿。

百花酒满不见君，青山一望心断续。
归度庾关
黄儒炳（明代）

汉塞雄千古，庾关阻万重。已看青霭绝，更倩白云封。

鸟道盘纡径，龙鳞剥古松。北游曾挽辂，往复忆行踪。
送迮士霖归天台
贝琼（元代）

赤城云气神仙家，千树万树蟠桃花。
十二楼台起花外，石门水长通胡麻。
当时刘郎亦草草，出山却忆山中好。
莫信丹丘日月长，玉人已共桃花老。
山空水流云自飞，刘郎看花须早归。
临安天庆陈道士游武夷赠之
白玉蟾（宋代）

七闽多山水，两淮好风月。
潇湘之烟云，巴广之雨雪。
小孤山阻风因成小诗适舟中有浦城人写寄真西山
戴复古（宋代）

群山势如奔，欲渡长江去。
孤峰拔地起，毅然能遏住。
屹立大江干，仍能障狂澜。
人不知此山，有功天地间。
闻化女湘灵为祥云洞侍香仙子志喜六首
屠隆（明代）

手启琅函喜欲狂，东来消息大非常。
偶然题作留香草，洞府新衔号侍香。
蝶恋花
石孝友（宋代）

别后相思无限忆。欲说相思，要见终无计。拟写相思持送似。如何尽得相思意。

眼底相思心里事。纵把相思，写尽凭谁寄。多少相思都做泪。一齐泪损相思字。
省试白云起封中
陈希烈（唐代）

千年泰山顶，云起汉王封。不作奇峰状，宁分触石容。

为霖虽易得，表圣自难逢。冉冉排空上，依依叠影重。

素光非曳练，灵贶是从龙。岂学无心出，东西任所从。
乌江
孟迟（唐代）

中分岂是无遗策，百战空劳不逝骓。
大业固非人事及，乌江亭长又何知。
游春词
令狐楚（唐代）

高楼晓见一花开，便觉春光四面来。

暖日晴云知次第，东风不用更相催。
赴东六首 其二
顾炎武（明代）

行行过瀛莫，前途憩广川。所遇多亲知，摇手不敢言。

尔本江海多，去矣足自全。无为料虎须，危机竟不悛。

下有清直水，上有苍浪天。旦起策青骡，夕来至华泉。
壮志
韩淲（宋代）

壮志老不已，抚剑斥宇宙。日月倏过眼，孰得百岁寿。

只今忍困苦，不必羡贵富。盖代事业在，唾手可以就。
木兰花慢（三之一·南吕调）
柳永（宋代）

倚危楼伫立，乍萧索、晚晴初。渐素景衰残，风砧韵响，霜树红疏。云衢。见新雁过，奈佳人自别阻音书。空遣悲秋念远，寸肠万恨萦纡。

皇都。暗想欢游，成往事、动欷歔。念对酒当歌，低帏并枕，翻恁轻孤。归途。纵凝望处，但斜阳暮霭满平芜。赢得无言悄悄，凭阑尽日踟蹰。
偈颂一百六十首
释宗杲（宋代）

稽首能度诸世间，无量殊胜福德聚。
金轮统御四天下，普施群生安隐乐。
独坐二首
杜甫（唐代）

竟日雨冥冥，双崖洗更青。水花寒落岸，山鸟暮过庭。

暖老须燕玉，充饥忆楚萍。胡笳在楼上，哀怨不堪听。

白狗斜临北，黄牛更在东。峡云常照夜，江月会兼风。

晒药安垂老，应门试小童。亦知行不逮，苦恨耳多聋。
秋雨独酌三首
张耒（宋代）

秋阴不可解，澍雨忽连朝。
贫居庭除狭，涨潦时惊飘。
老夫凌晨庭，山木鸣萧萧。
开门买野菜，菘薤喜新苗。
鄙人晚耽佛，像设如僧寮。
焚香翻贝叶，禅诵安不劳。
日高出道场，倾盖盈山瓢。
醺然知体畅，谁共此逍遥。
避乱山家
萧澥（宋代）

深村林麓冷飕飕，满眼风光总是愁。
日月羡渠双喜鹊，自跳自掷树梢头。
初夏扈跸热河
胤禛（清代）

行苑留仙跸，层峦俨赤城。烟光浓树色，暑气散泉声。

地僻花偏艳，山深梦亦清。瞻依忻圣豫，风物慰皇情。
相和歌辞·野田黄雀行
齐己（唐代）

双双野田雀，上下同饮啄。
暖去栖蓬蒿，寒归傍篱落。
殷勤避罗网，乍可遇雕鹗。
雕鹗虽不仁，分明在寥廓。
寄虚室和尚
释云岫（宋代）

共住西山一片云，朝昏钟磬亦相闻。
天台南岳当时事，彼彼情怀未得论。
赠道友五首 其一
陆游（宋代）

凡骨已蜕身自轻，勃落叶上行无声。华阴市楼醉舞罢，却上蓬峰看月明。
高宗圣神武文宪孝皇帝挽辞 其五
史浩（宋代）

念昔延英对，皇心眷琐材。翻身辞璧水，举武上蓬莱。

日毂扶今圣，槐庭上亚台。大恩无路报，泪血溅馀哀。
中原民谣·归德府
周麟之（宋代）

归德府，四时坡池抱重阻。
阏伯之墟旧宋州，心为大火占星土。
之我艺祖龙潜初，授銊此地开炎图。
录裳拜野休运启，王气郁郁云扶舆。
真人当天朝万宇，北望帝城天尺五。
舟车辐辏川涂交，尽说南京比三辅。
中兴天子膺赤符，又临此地登鸾车。
版图一失故地隔，坐使神州论虏区。
金杏园边春色早，连阡粟麦濉河道。
景物依然似之时，只恨居民戴胡情。
民言我宋瀦仁深，况此旧名归德军。
於今府号袭前躅，不日中源当自复。
题季路负米图
仇远（元代）

高堂有亲今老矣，孝子晨昏奉甘旨。
伤哉贫也敢辞劳，百里迢迢亲负米。
后来列鼎坐重裀，积粟万钟不逮亲。
古言周急不继富，为母请粟非无人。
读毛诗
郭邦彦（金朝）

含气有喜怒，触物无不鸣。天机泄鸟迹，文字从此生。

谁言土苇器，声合天地清。朴坏牺氏瑟，巧露娲皇笙。

末流不可障，声律随合并。遍读萧氏选，不见真性情。

怨刺杂讥骂，名曰离骚经。颂美献谄䛕，是谓之罘铭。

诗道初不然，自是时代更。秦火烧不死，此物如有灵。

至今三百萹，殷殷金石声。汉儒各名家，辩口剧分争。

康成独麾戈，诸儒约连衡。祭酒最后出，千古老成精。

我欲读尔雅，不辨螯蟹名。尚怜沈谢辈，满箧月露形。

孔徒凡几人，入室无长卿。三子论性命，举世为讥评。

白首草太玄，才得覆酱罂。不如匡鼎说，愈笑人愈听。
题前诗已天忽作雨戏成一绝
王之望（宋代）

岁暮灵泉水未饶，苍崖无复舞飞蛟。
诗成不觉天零雨，料得神龙欲解嘲。
次第和海洲翁韵效放翁体
杨巍（明代）

日高犹未整襟裾，正是庄周梦蝶馀。扣户俄传七字律，得君胜读几年书。

王门每羡悬车早，帝阙深惭启事疏。从此相将愚谷隐，浮名浮利不关予。
次韵补之瑶堂瑞莲
李光（宋代）

映水双开带晚烟，丹葩浥露斗鲜妍。瑶堂地产金莲瑞，蒿里人归玉府仙。

并立江皋珠佩冷，相亲汉苑晓妆偏。舜庭敷奏无虚日，潜德并遗柱史传。
赋得摇落深知宋玉悲 其二
屈大均（明代）

萧条草木变衰时，秋气悲哉汝更悲。感梦空劳天帝女，招魂不返水仙师。

三闾哀怨多高弟，南楚荒淫总寓辞。我亦徉狂能讽谏，多惭山鬼善相思。
八月十六夜对月
洪朋（宋代）

中秋云物惨，既望月华鲜。欻照三千界，应勤八万仙。

种榆稀近应，飞镜俨高悬。多病妨杯杓，清愁似去年。
三印颂示众 其二
释正觉（宋代）

印泥印空印水，疾雷不及掩耳。豁然楼阁门开，消得轻轻弹指。
玉兔华
杨循吉（明代）

广寒玉兔落阴精，秀结秋风一种青。却笑风霜憔悴死，虚劳捣药济长生。
遵璞禅人求赞
释宗杲（宋代）

临济烧黄檗禅版，香严哭沩山拄杖。云门村叟效颦，颦也作这般伎俩。

咄。传来铁钵盛猫饭，磨衲袈裟入墨盆。祖翁活计那坏了，不知将底付儿孙。
诗 其十三
拾得（唐代）

世上一种人，出性常多事。终日傍街衢，不离诸酒肆。

为他作保见，替他说道理。一朝有乖张，过咎全归你。
己未端午同吴继学方子大诸君游东岩二首 其一
黄仲昭（明代）

名途十载抱离忧，此日重欣结胜游。山色不随人事改，烟光似胜客来收。

底须身外论丰约，且向尊前共唱酬。薄暮微凉城上路，也随时俗看龙舟。
寄题郑熙宁夫玉轩
林表民（宋代）

良玉本不琢，不音无希声。
观君命轩意，欲以诗自鸣。
君诗志古调，考击在差韺。
泠泠涧泉泣，切切溪条清。
孚尹露涵采，润美月泛英。
昔闻洛山中，种者须其成。
非铖感受价，卖韫那敢轻。
用之荐穹昊，何但鬼神惊。
凉欲觉庭叶，夜疏耿镫惊。
一读一启予，古调真难评。
龙岩寺
孙懋（宋代）

苍林翠碧龙岩寺，县令三年两度来。
从此岩前花与草，只今时与梦徘徊。
蓦山溪（杨花）
毛滂（宋代）

雪空毡径，扑扑怜飞絮。柔弱不胜春，任东风、吹来吹去。墙阴苑外，一片落谁家，叶依依，烟郁郁，依旧如张绪。

那人拈得，吹向钗头住。不定却飞扬，满眼前、搅人情愫。蜂儿蝶子，教得越轻狂，隔斜阳，点芳草，断送青春暮。